ཆེན་པོ༔པདྨ་ཀ་ར་རིག་འཛིན་ཆེན་པོ་བླ་མ་བརྒྱུད་པ་གསུམ་གྱི་བཀའ་དང་དམ་ཚིག་གཉན་པོ་དཔང་དུ་བཙུགས་ཤིང་གཏའ་རུ་བཞག་ནས་འབོད་དོ༔དམ་ཚིག་དབང་གིས་དགྲ་བོའི་ཤ་ཁྲག་དྲོན་མོ་དཀོར་དང་བཅས་པ་རོལ་པའི་ཕྱིར་དྲག་པོ་མེ་རི་འབར་བའི་ཕོ་བྲང་འདིར་གཤེགས་ཤིག༔བྱོན་ཅིག༔བཛྲ་ས་མ་ཡ་ཛ་ཛ༔ཕེཾ་ཕེཾ༔དེ་ནས་བཞུགས་སུ་གསོལ་བ་ནི༔ཧོཿདམ་ཅན་རྡོ་རྗེ་ལེགས་པ་ཁྱོད༔ང་ཡི་དགྲ་བོ་བསྒྲལ་བའི་ཕྱིར༔མེ་དཔུང་འབར་བའི་གདན་ལ་བཞུགས༔དགྲ་བགེགས་མ་ལུས་བཞེས་ཏེ་རོལ༔བཛྲ་ས་མ་ཡ་ཏིཥྛ་ལྷན༔དེ་ནས་ཕྱག་འཚལ་བ་ནི༔ཧོཿདམ་ཅན་རྡོ་རྗེ་ལེགས་པ་ལ༔དད་དང་དམ་ཚིག་དྲན་པ་ཡིས༔ཕྱག་འཚལ་གུས་བཏུད་རེ་ཞིང་ལྟོས༔དགྲ་བོ་བསྒྲལ་ཞིང་རོལ་པར་མཛོད༔ན་མོ་ས་མ་ཡ་ཧོ༔དེ་ནས་ཁྲག་སྐྱེམས་འབུལ་བ་ནི༔ཧོཿཁྲག་འཐུང་རྡོ་རྗེ་ལེགས་པ་ལ༔དགྲ་བོའི་སྙིང་ཁྲག་དྭངས་མ་བཅུད༔རཀྟ་འདི་དང་མཉམ་པར་འབུལ༔དགྲ་བོ་རྗེས་མེད་བརླག་པར་མཛོད༔ཏྲི་བཛྲ་ས་དྷུ་ས་མ་ཡ་ཨ་མུ་ཀའི་ཙིཏྟ་རཀྟ་ལ་ཁཱ་ཧི༔ལན་གྲངས་བརྒྱའམ་ཉེར་གཅིག་དུས༔དགྲ་བོའི་ཁོང་ཁྲག་མ་ལུས་པ༔ཆུ་ཕོར་སྐྱོག་གིས་གཅུས་པ་བཞིན༔སྲུང་མའི་ཞལ་དུ་བླུགས་པར་བསམ༔དེ་ནས་མཆོད་པ་འབུལ་བ་ནི༔ཧཱུྃ༔སྡང་བའི་དགྲ་བོ་བསྒྲལ་བ་ཡི༔དམར་ཆེན་ཁྲག་གི་ཨརྒྷཾ་དང་༔ཆུ་སེར་ཞབས་བསིལ་སྐྱེམས་མཆོད་འདི༔རྡོ་རྗེ་ལེགས་པ་དགྱེས་ཕྱིར་འབུལ༔དགྲ་བོ་བསྒྲལ་བའི་ཕྲིན་ལས་མཛོད༔ཨརྒྷཾ་པཱདྱཾ་པཱུ་ཛ་ཧོཿཧཱུྃ༔བསྟན་པའི་དགྲ་བོ་བསྒྲལ་བ་ཡི༔དབང་པོ་ལྔ་ཡི་མེ་ཏོག་དང་༔ཤ་ཆེན་གསུར་གྱི་དུད་པ་འདི༔རྡོ་རྗེ་ལེགས་པ་དགྱེས་ཕྱིར་འབུལ༔དགྲ་བོ་བསྒྲལ་བའི་ཕྲིན་ལས་མཛོད༔པུཥྤེ་དྷུཥྤེ་པཱུ་ཛ་ཧོཿཧཱུྃ༔ཞུན་ཆེན་གསལ་བའི་མར་མེ་དང་༔སེར་ཆེན་མཁྲིས་པའི་དྲི་ཆབ་འདི༔རྡོ་རྗེ་ལེགས་པ་དགྱེས་ཕྱིར་འབུལ༔དགྲ་བོ་བསྒྲལ་བའི་ཕྲིན་ལས་མཛོད༔ཨཱ་ལོ་ཀེ་གནྡྷེ་པཱུ་ཛ་ཧོཿཧཱུྃ༔ཤ་ཚིལ་རུས་པའི་ཞལ་ཟས་དང་༔རྐང་གླིང་ཐོད་རྔའི་རོལ་མོ་འདི༔རྡོ་རྗེ་ལེགས་པ་དགྱེས་ཕྱིར་འབུལ༔དགྲ་བོ་བསྒྲལ་བའི་ཕྲིན་ལས་མཛོད༔ནཻ་ཝིདྱ་ཤཔྡ་པཱུ་ཛ་ཧོཿཧཱུྃ༔དགྲ་བོའི་དབང་ལྔ་ལས་བྱུང་བའི༔འདོད་ཡོན་ལྔ་ཡི་མཆོད་སྤྲིན་འདི༔རྡོ་རྗེ་ལེགས་པ་དགྱེས་ཕྱིར་འབུལ༔དགྲ་བོ་བསྒྲལ་བའི་ཕྲིན་ལས་མཛོད༔མ་ཧཱ་རཱུ་པ་ཤཔྡ་གནྡྷེ་རཱ་ས་སྤཪྴེ་པཱུ་ཛ་ཧོཿཧཱུྃ༔དགྲ་བོ་བསྒྲལ་བའི་ཕུང་པོའི་བཅུད༔བདུད་རྩི་ལྔ་ཡི་མཆོད་པ་འབུལ༔དགྲ་བོའི་ཤ་རུས་གཏོར་མ་འབུལ༔དགྲ་བོའི་ཁྲག་གི་སྐྱེམས་མཆོད་འབུལ༔ཕྲིན་ལས་མཛོད་ཅིག་ས་མ་ཡ༔མ་ཧཱ་པཉྩ་ཨ་མྲྀ་ཏ་རཀྟ་བ་ལིངྟ་ཁཱ་ཧི༔དེ་ནས་བསྟོད་པ་ནི༔ཧཱུྃ༔སངས་རྒྱས་ཆོས་སྐུ་རྡོ་རྗེ་འཆང་༔དཔའ་བོ་གསང་བདག་རྡོ་རྗེ་འཛིན༔བསྟན་འགྲོའི་དོན་དུ་སྐུར་བཞེངས་པ༔དམ་ཅན་རྡོ་རྗེ་ལེགས་པ་རྩལ༔ཆེ་བཙན་འཇིག་རྟེན་གསུམ་ན་འཕགས༔མྱུར་མགྱོགས་བར་སྣང་གློག་ལ་འགྲན༔དྲག་རྩལ་ནམ་མཁའི་ཐོག་ལས་ཆེ༔རྫུ་འཕྲུལ་མ་ངེས་ཅིར་ཡང་བསྒྱུར༔མཐུ་སྟོབས་ནམ་མཁའི་ཁྱོན་དང་མཉམ༔ཐིག་ལེ་ཆེན་པོ་ཁྱོད་ལ་བསྟོད༔དེ་ནས་བསྲེག་རྫས་འབྲུ་ནག་དང་ཤ་དུམ་ཁྲག་སྐྱེམས་ལིང་རོ་རེ་བཤམས་ནས་འགུག་གཞུག་བྱ་བ་ལ༔ན་མོ༔དཀོན་མཆོག་རྩ་གསུམ་བཀའ་སྲུང་རྡོ་རྗེ་ལེགས་པའི་བདེན་སྟོབས་ཀྱིས༔དགྲ་བོ་ཆེ་གེའི་བླ་ཚེ་སྲོག་གསུམ་གཟུགས་ལིངྒ་བསྲེག་རྫས་འདི་ལ་ཁུག་ཅིག༔ལན་གསུམ་མཐར༔ནྲྀཿཤ་ཀུ་རུ་ཛ་ཛཿཧོཿདམ་ཉམས་སྡང་བའི་དགྲ་བོ་འདིའི༔བླ་སྲོག་རཱུ་པར་བཅས་པ་རྣམས༔རྡོ་རྗེ་ལེགས་པའི་ཞལ་དུ་བསྟབས༔ཆུ་ཐིག་ཧུབ་ཀྱིས་བཏབ་པ་བཞིན༔ལྷག་མ་མེད་པར་ཧབ་ཧབ་རོལ༔ཏྲི་བཛྲ་ས་དྷུ་ས་མ་ཡ་ཀིང་ཀ་ར་དགྲ་བོ་མཱ་ར་ཡ་ཁཱ་ཧི༔ལན་གསུམ་བསྐོར་ཏེ་བསྟབས༔ཡང་ཡང་དེ་ལྟར་བསྟབས་པ་ནི༔བརྒྱའམ་སྟོང་སོགས་སྐབས་དང་བསྟུན༔དེ་ནས་ཁྲག་སྐྱེམས་འབུལ་བ་ནི༔ཧཱུྃ༔དམ་ཉམས་དགྲ་བོ་བསྒྲལ་བ་ཡི༔དམར་ཆེན་ཁྲག་གི་སྐྱེམས་མཆོད་འདི༔རྡོ་རྗེ་ལེགས་པ་ཉིད་ལ་འབུལ༔དགྲ་བོ་མྱུར་དུ་བསྒྲལ་བར་མཛོད༔ཏྲི་བཛྲ་ས་དྷུ་ས་མ་ཡ་མ་ཧཱ་རཀྟ་ཁཱ་ཧི༔ཞེས་གོང་དང་མཚུངས་པར་ཕུལ༔དེ་ནས་གོང་གི་བསྟོད་པའང་བྱ༔མཐར་བཟོད་གསོལ་བྱ་བ་ལ༔ཧོཿདམ་ཅན་ཆེན་པོ་དགོངས་སུ་གསོལ༔བདག་གིས་མ་རིག་མ་འབྱོར་བས༔ཁྱེད་ཀྱི་ཐུགས་དང་ཅི་འགལ་བ༔མཐོལ་ལོ་བཤགས་སོ་བཟོད་པར་བཞེས༔ཨོཾབཛྲ་སཏྭ་སོགས༔དེ་ནས་དབྱིངས་སུ་གཤེགས་པ་ནི༔ཧོཿདམ་ཅན་རྡོ་རྗེ་ལེགས་པ་ཁྱོད༔སྲོག་གི་འཁོར་ལོའི་རྟེན་ལ་གཤེགས༔སླར་ཡང་བསྟན་དགྲ་ནམ་བྱུང་ཚེ༔དྲག་པོ་མངོན་སྤྱོད་ལས་ལ་བཞེངས༔བཛྲ་མུཿཞེས་ཐལ་བ་བག་ཟན་དང་བསྲེས་ཏེ༔དེ་ལ་གཟུགས་སུ་བྱས་པའི་སྙིང་གར་མིང་རུས་བྲིས་ཏེ་བཅུག༔དེ་གཞི་བདག་གཉན་པོའམ་ཆུ་མིག་བྲག་ཤིང་སོགས་ཤིན་ཏུ་གཉན་པའི་གནས་སུ་བྲུབ་ཁུང་གྲུ་གསུམ་བརྐོས་པའི་ནང་དུ་འཕང་སྟེ་གཏད་བྱེད་ན་དབང་ཕྱུག་ནས་བྱུང་སྟེ་དེ་ལྟར་བྱའོ༔དེ་མིན་མནན་པ་བྱེད་ན༔ལམ་རྒྱ་གྲམ་མམ་ས་གྲུ་གསུམ་དབུས་སུ་བྲུབ་ཁུང་བརྐོས་ལ༔རང་ཉིད་ཡི་དམ་གྱི་ཐུགས་ཀ་ནས་འོད་འཕྲོས་དམ་ཅན་རྡོ་རྗེ་ལེགས་པའི་ཐུགས་ཀར་ཕོག་པས་ཐུགས་དམ་གྱི་རྒྱུད་རབ་ཏུ་བསྐུལ་ཏེ་ཕྱག་གཡས་དགྲ་སྟྭ་ས་ལ་བཏབ་པས་ས་གཞི་ཤག་གིས་གས་པའི་ནང་ནས་ཆུ་ཀླུང་ཆེན་པོ་རྡོལ་བའི་ཀློང་ནས་གནམ་ལྕགས་ཀྱི་ཁང་སྒྲོམ་ཡངས་པའི་ནང་དུ་འཆི་བདག་ལས་ཀྱི་གཤིན་རྗེ་དང་ཀླུ་བདུད་ནག་པོ་མགོ་དགུ་གཉིས་ཀས་དགྲ་བོའི་བླ་སྲོག་དབུགས་ལ་རྔམས་ནས་ཡོད་པའི་མདུན་སར་སྟག་མདུན་དུ་མི་རོ་འཕང་བ་ལྟར་དགྲ་བོའི་གཟུགས་ཕུང་སྐྱེ་མཆེད་བླ་ཡིད་སེམས་གསུམ་ཐམས་ཅད་འདུས་པའི་ངོ་བོ་རཱུ་པ་མདོག་སྔོ་ལ་མདངས་ཉམས་པ༔རྐང་ལག་ལྕགས་སྒྲོག་གིས་བསྡམས་པ༔ཁ་ངུ་བ་མིག་ཤི་མིག་ལག་པ་མྱ་ངན་གྱི་ཕྱག་རྒྱ་ཅན་ཉམ་ཐག་དབུགས་དང་བྲལ་ལ་ཁད་འདར་ཕྲི་ལི་ལི་བྱེད་པ་ལ་བླ་འཁྱམས་རང་དབང་མེད་པར་བཀུག་ནས་ཐིམ་པར་བསམ༔ན་མོ༔དཀོན་མཆོག་རྩ་གསུམ་ཆོས་སྐྱོང་དམ་ཅན་རྒྱ་མཚོའི་བདེན་པ་དང་༔དམ་ཅན་རྡོ་རྗེ་ལེགས་པ་འཁོར་དང་བཅས་པའི་བདེན་སྟོབས་ཀྱིས་དགྲ་བོ་ཆེ་གེ་མོའི་བླ་ཚེ་སྲོག་གསུམ་ཐམས་ཅད་གཟུགས་ལིང་ག་འདི་ལ་ཁུག་ཅིག༔ཛ་ཛཿབརྒྱ་རྩ་བརྒྱད་བརྗོད༔བླ་འགུག་ཀྱང་བརྒྱ་རྩ་བརྗོད༔ཏྲི་བཛྲ་ས་དྷུ་ས་མ་ཡ་རཱ་ཛ་ནཱ་ག་དུ་པ་ཀཱ་ལ་ར་ཙ་ས་མ་ཡ༔ཨ་མུ་ཀ་ཙིཏྟ་ནྲྀཿབླ་ཤ་མ་རི་ཏི་མཱ་ར་ཡ་རྦད་རྦད་ནན་ནན་ཆིང་ཆིང་སྭཱ་ཧཱ༔ཅི་མང་བཟླས་མཐར༔སྟོན་པ་སངས་རྒྱས་སྲས་དང་བཅས་པའི་བཀའ་དང་དམ་ཚིག་གཉན་པོ་དཔང་དུ་བཙུགས་ནས་ང་ཡི་དགྲ་བོ་ཆེ་གེ་མོ་འདི་ཀླུ་བདུད་འཆི་བདག་མགོ་དགུ་འཁོར་དང་བཅས་པ་ལ་གཏད་དོ༔གཤིན་རྗེ་ཡ་མ་རཱ་ཙ་ལ་གཏད་དོ༔མིང་རུས་སུ་བྲིས་པའི་དགྲ་བོ་འདི་ལོ་ཟླར་འགྱངས་སུ་མ་ཤར་བར་ཞག་དང་ཟ་མའི་ནང་དུ་སོད་ལ་ཟུངས་ཤིག༔ཆིངས་ཤིག༔ནན་ཅིག༔བཛྲ་ས་མ་ཡ༔ཞེས་ལན་གསུམ་བརྗོད་མཐར༔ཨོཾ་བཛྲ་མ་ཧཱ་ཀྲོ་ཏ་པདྨ་ཀྲོ་ཏི་ཤྭ་རི་བཛྲ་སོགས་དྲག་སྔགས་ཀྱི་ཤམ་དུ༔དགྲ་བོའི་བླ་ཚེ་སྲོག་གསུམ་མཱ་ར་ཡ་རྦད་ནན་ཧཱུྃ་ཕཊ༔ཅི་མང་བརྗོད་དེ་ཁ་བཅད༔ནམ་ཕྱེད་དམ་སྲོད་ལ་མནན་པ་གལ་ཆེ༔མཐར་ལིང་རོའི་སུམ་ཆ་ཡང་བག་ཟན་ནང་དུ་གཞུག་ཅིང་ཉ་བོ་དབང་ཚང་བྱས་པ་ལྕགས་ཁང་དུ་འཕང་ནས་དགུག་གཞུག་དང་བླ་འགུག་ཞག་གཅིག་ལ་བཟླས་མཐར༔ཏྲི་བཛྲ་ས་དྷུ་ས་མ་ཡ་ཀིང་ཀ་ར་བཛྲ་ལི་ལ་མ་ས་མ་ཡ༔དགྲ་བོའི་བླ་ལ་ཐུན་བྷྱོ་རྦད༔སྲོག་ལ་ཐུན་བྷྱོ་རྦད༔དབུགས་ལ་ཐུན་བྷྱོ་རྦད༔མཱ་ར་ཡ་ཐུན་བྷྱོ་རྦད༔ཅེས་བཟླས་མཐར་ཉི་ནག་གི་དུས་སུ་ལིང་ག་དགྲ་ཕྱོགས་དུ་བཞག་ལ་གདབ་ལས་ཐུན་ཟོར་བརྒྱབ༔ལིང་རོ་དུག་ཤིང་ཚེར་མ་ཅན་གྱི་མེ་ལ་བསྲེག༔ཐལ་སོལ་རྡོ་ལེབ་རྒྱ་གྲམ་ཅན་གྱིས་མནན་ཏེ་གཟའ་རྒོད་ཁྱབ་འཇུག་ནག་པོའི་ལྟོ་བར་ཐིམ་པར་བསམ་པས་མནན་བསྲེག་འཕང་བའི་ལས་མཐའ་རྫོགས་པའོ༔༈བླ་འགུག་ཕོ་ཉ་སྦྲན་པའི་ལས་རིམ་ལ༔ཀྱཻ༔དམ་ཅན་རྡོ་རྗེ་ལེགས་པ་ཁྱོད༔དོ་ནུབ་བླ་འགུག་ཕོ་ཉར་བཞེངས༔དོ་ནུབ་བླ་རྐུན་ཇག་པར་ཆོས༔དོ་ནུབ་བླ་དེ་དམག་ལ་རྒྱུགས༔དགྲ་བོ་ཆེ་གེའི་བླ་དེ་ནི༔གལ་ཏེ་མི་ལ་བརྫུ་བ་ན༔དོམ་ནག་དམག་གིས་དེད་ལ་ཤོག༔ཤ་བ་དག་ལ་བརྫུ་བ་ན༔གསེར་སྟག་སེར་པོས་ཟུང་ལ་ཤོག༔གཡག་ལ་བརྫུས་ནས་རྒྱུ་བ་ན༔གཟིག་དམག་དག་གིས་དེད་ལ་ཤོག༔བྱ་དང་བྱི་འུར་བརྫུ་བ་ན༔ཁྱུང་ཆེན་དམག་གིས་དེད་ལ་ཤོག༔བོང་བུ་དག་ཏུ་བརྫུ་བ་ན༔དྲེད་མོ་དམག་གིས་དེད་ལ་ཤོག༔བྱི་རུའི་ཁྱི་མོ་མང་པོ་ཡིས༔དགྲ་བོའི་བླ་ཟུང་མཆེ་བས་སྡོམས༔ལས་ཀྱི་ལིང་ག་འདི་ལ་ཁུག༔ཕོབ་ཅིག་གཉིས་སུ་མེད་པར་མཛོད༔ཏྲི་བཛྲ་ས་དྷུ་ས་མ་ཡ་ཀིང་ཀ་ར་སརྦ་ས་མ་ཡ་ཆེ་གེ་ཛཿཧཱུྃ་བཾ་ཧོ༔ཆེ་གེའི་བླ་ཤ་རེ་མ་ཏི་འགྲིམ་འགྲིམ༔ཤ་མ་རུ་ཏི་ཐུལ་ཐུལ༔མྱོག་མྱོག༔ཡེད་ཡེད༔ཤ་མ་རུ་ཏི་ཁུག་ཁུག༔ལིང་མྱོག་ལིང་ཤག་ལིང་ཐུམ་ཙ་མནྟྲི་ཛཿཧཱུྃ་བཾ་ཧོ༔ནྲྀ་ཨ་ཀཪྴ་ཡ་ཛ་ཛཿཞེས་སྲོད་དང་ནམ་ཕྱེད་ཐོ་རངས་རྣམས་སུ་འབད་ཅིང་བྱའོ༔༈དེ་ནས་གཟུ་དཔང་ལས་ཀྱི་རིམ༔གསེར་སྐྱེམས་མཆོད་ལ༔ཀྱཻ༔དཀོན་མཆོག་གསུམ་པོ་གཟུ་དང་དཔང་༔སྐུ་གསུམ་རྒྱལ་བ་གཟུ་དང་དཔང་༔རྩ་གསུམ་ལྷ་ཚོགས་གཟུ་དང་དཔང་༔བཀའ་སྲུང་དམ་ཅན་གཟུ་དང་དཔང་༔ཡེ་ཤེས་འཇིག་རྟེན་ལྷ་རྣམས་ཀུན༔གཟུ་དང་དཔང་ལ་དགོངས་སུ་གསོལ༔ཐོག་མ་བར་དང་ཐ་མ་གསུམ༔ང་ཡི་སྒོ་གསུམ་མ་ཉེས་སོ༔སྟེང་གི་ལྷ་ལ་ཉེས་མ་བྱས༔བར་གྱི་གཉན་ལ་ཉེས་མ་བྱས༔འོག་གི་ཀླུ་ལ་ཉེས་མ་བྱས༔མ་ཉེས་རང་སར་འདུག་པ་ལ༔སྡང་བའི་དགྲ་བོ་དམ་ཉམས་འདིས༔ཕོད་བཙུག་དོ་བསྡོས་འགྲས་ཡ་བྱས༔རང་དབང་མེད་པར་དུག་ལྔ་དཀྲུགས༔བཟོད་མེད་སྡུག་བསྔལ་ཐོག་ཏུ་ཕབ༔ལོངས་སྤྱོད་དཔལ་ལ་རྐུ་འཕྲོག་བཅོམ༔ད་ནི་བཟོད་བརླག་མ་མཆིས་པས༔སྐྱབས་གནས་མཆོག་གསུམ་དྲན་ཅིང་བསྐུལ༔ཁྱེད་ཀྱི་བདེན་པའི་ནུས་སྟོབས་ཀྱིས༔བཀའ་སྲུང་དྲེགས་ཚོགས་དབང་བསྡུས་ལ༔ང་ཡི་སྐྱབས་མགོན་དཔུང་གཉེན་མཛོད༔དགྲ་བོ་བསྒྲལ་བའི་ལས་ལ་བསྐུལ༔བསླུའམ་མི་བསླུ་དཀོན་མཆོག་གསུམ༔རེ་ལྟོས་གཏན་གྱི་རྟེན་དུ་བརྟེན༔ཐུགས་རྗེས་ཡལ་བར་དོར་སྲིད་ན༔དཀོན་མཆོག་སྐྱབས་སུ་བསྟེན་པ་དང་༔ལྷ་ཆོས་སྒྲུབ་པ་དོན་རེ་ཆུང་༔བདེན་གཉིས་དོན་ལ་བདེན་མཆིས་ན༔ད་ལྟ་དུས་ལ་བབ་དུས་འདིར༔བསླུའམ་མི་བསླུ་ཁྱེད་ཀྱིས་ཤེས༔དམ་ཚིག་གཉན་པོ་དཔང་བཙུགས་ནས༔བཀའ་སྲུང་དམ་ཅན་རྦད་བསྐུལ་ན༔འདའ་མ་མི་འདའ་ཁྱེད་ཀྱིས་ཤེས༔དཔང་གྱུར་སྐྱབས་མཆོག་གཟུ་དཔང་མཛོད༔དུས་ལ་བབ་པོ་ས་མ་ཡ༔༈དེ་ནས་མཁྱེན་དཔང་ལས་རིམ་ལ༔ཀྱཻ༔གསོན་ཅིག་དགོངས་ཤིག་དཀོན་མཆོག་གསུམ༔རྣལ་འབྱོར་བདག་ནི་མ་ཉེས་ཀྱང་༔དགྲ་བོ་མི་སྲུན་རྒོལ་བ་ལང་༔སྒོ་གསུམ་དགེ་བ་བསྐུལ་སྙམ་ཡང་༔ཕྱི་ནང་བར་ཆད་འཚུབས་མ་ལང་༔བཟོད་མེད་སྡུག་བསྔལ་ཐོག་ཏུ་བབ༔ཡུལ་ངན་རྐྱེན་ངན་ཡོ་ལངས་གཡོས༔སྐྱབས་དང་སྐྱེལ་མ་མ་མཆིས་པས༔ཉམ་ཐག་སྡུག་བསྔལ་ཁུར་མ་བཟོད༔བཀའ་སྲུང་དམ་ཅན་དཔུང་ལ་བསྐུལ༔ཀྱཻ་མ་ཀྱི་ཧུད་དཀོན་མཆོག་གསུམ༔སྤྱིར་གྱི་བསྟན་དང་གང་ཟག་ཆེད༔སྒོས་སུ་དགེ་འདུན་སྔགས་པའི་ཆེད༔མཐུ་སྒྲུབ་དྲག་པོའི་ལས་བརྩོན་ལ༔འབྲས་བུ་མཆིས་པ་བཀའ་སྲུང་རྣམས༔རྩེ་གཅིག་བསྙེན་སྒྲུབ་གསོལ་མཆོད་ན༔ལང་ཀ་པུ་རིའི་སྲིན་པོ་དང་༔ལང་ཀ་ཤོད་ཀྱི་སྲིན་མོ་ཡང་༔ཕ་མ་བུ་ཚ་བཞིན་བརྩེ་གདུང་༔དེས་ན་ལྷ་སྲུང་ཐུགས་རེ་གཡེལ༔བསླུ་མེད་མཆོག་གསུམ་མཁྱེན་པར་གསོལ༔བཀའ་སྲུང་སྒྲུབ་པོ་མཐུ་མ་ཆུང་༔དམ་ཅན་སྒྲུབ་པོ་རྩལ་མ་ཞན༔དམ་ཅན་སྒྲུབ་པོ་དོན་མ་ཆུང་༔དམ་ཅན་སྒྲུབ་པོ་ཆུད་མ་གསོན༔དཀོན་མཆོག་གསུམ་གྱིས་མཁྱེན་པར་གསོལ༔རྩ་གསུམ་རྒྱ་མཚོས་མཁྱེན་པར་གསོལ༔བཀའ་སྲུང་དམ་ཅན་མཁྱེན་པར་གསོལ༔གསེར་སྐྱེམས་གཏོར་མ་འདི་བཞེས་ལ༔སྒྲུབ་པའི་འབྲས་བུ་མཆིས་པར་མཛོད༔དུས་ལ་བབ་པོ་ས་མ་ཡ༔ཞེས་གསེར་སྐྱེམས་གཏོར་མ་ཕྱི་རོལ་དུ་དོར༔༈བླ་རྟེན་སྲོག་འཁོར་ལས་རིམ་ལ༔དར་རམ་རས་སམ་ཤོག་གུ་ལ༔མུ་ཁྱུད་རིམ་པ་ལྔ་རུ་བསྐོར༔ལྟེ་བར་རྡོ་རྗེ་ལེགས་པ་ཡི༔སྐུ་གཟུགས་བྲིས་པའི་སྙིང་གར་ཏྲི༔དེ་ཡི་ཕྱི་རིམ་མུ་ཁྱུད་ལ༔ཏྲི་བཛྲ་ས་དྷུ་ས་མ་ཡ་ཀིང་ཀ་ར་བཛྲ་ལི་ལ་མ་ཛཿཧཱུྃ་བཾ་ཧོཿདམ་ཅན་རྡོ་རྗེ་ལེགས་པའི་བླ་དང་སྲོག་གནས་ཤིང་བརྟན་པར་གྱུར་ཅིག༔ཅེས་བྲི༔དེ་ཡི་ཕྱི་རིམ་འཁོར་ལོ་རྩིབས་བརྒྱད་ལ༔ཨཿཡཿམཿདུཿརུཿཙཿཤཿནཿཞེས་བྲི༔རྩིབས་མཆན་རྣམས་སུ་མིག་རེ་བྲིས༔དེ་མཐར་མུ་ཁྱུད་བཞི་བ་ལ༔འབོད་རྦད་བསད་པའི་སྔགས་རྣམས་མཐར༔དམ་ཅན་རྡོ་རྗེ་ལེགས་པ་མཆེད་འཁོར་སུམ་བརྒྱ་དྲུག་ཅུ་ཡང་འཁོར་བརྒྱད་ཁྲི་བཞི་སྟོང་དང་བཅས་པའི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་སྲོག་འཁོར་འདི་ལ་གནས་ཤིང་བརྟན་པར་མཛོད་ཅིག༔འཆང་བ་པོ་འདི་ལ་སྐད་ཅིག་ཙམ་ཡང་འབྲལ་བ་མེད་པར་བརྩེ་བ་དང་སྐྱོང་བ་དང་འགོ་བ་དང་མགོན་སྐྱབས་དང་དཔུང་གཉེན་དམ་པ་མཛད་ཅིང་ཕྲིན་ལས་རབ་འབྱམས་ཐམས་ཅད་ཐོགས་པ་མེད་པར་འགྲུབ་པར་མཛོད་ཅིག༔བཛྲ་ས་མ་ཡ༔དེ་མཐར་ཨ་ལི་ཀ་ལི་རྟེན་སྙིང་བྲིས༔མཐར་མེ་རླུང་ར་བས་བསྐོར༔རྫས་ལ་ཕ་ཝང་ལོང་བུ་བཟང་པོ་དྲུག༔གསེར་གཡུ་དུང་གསུམ་བླུགས་ནས་རྟེན་དུ་བཙུགས༔འབྲལ་མེད་རྟེན་དུ་བཅིང་བས་བྲན་འཁོར་འགྱུར༔༠༠༠༠བརྡ་ཡིག༡༥༤ཅེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་གསེར་སྨད་རྔ་ལ་སྟག་རྩེའི་གཡས་ལོགས་རྡོ་རྗེ་བྲག་ནས་བཏོན་ཏེ་མི་ལོ་ཉེར་ལྔའི་བར་དུ་བཀའ་རྒྱ་བྱས་མཐར་རང་སློབ་ཨོ་རྒྱན་རྡོ་རྗེས་བསྐུལ་ངོར་གཏན